ደንቡን እንዲያሻሽል ምክር ቤቱ ተጠየቀ
አዲስ አበባ፡- ለገቢዎች ሚኒስቴር ኃላፊዎች ያልተገደበ መብት የሚሰጠው ደንብ ቁጥር 155/2000 የሕግ ማዕቀፍ እንዲሻሻል የኢትዮጵያ ህዝብ ዕንባ ጠባቂ ተቋም ህዝብ ተወካዮች ምክር ቤትን ጠየቀ። በተቋሙ የዋና ዕንባ ጠባቂ አማካሪ እና የይግባኝ ጉዳዮች መርማሪ ዳይሬክተር አቶ ደነቀ ሻንቆ ለአዲስ ዘመን ጋዜጣ እንደገለጹት፤ ገቢዎች ሚኒስቴር በ 2000 ዓ.ም የአገሪቱን ገቢ ለማሳደግ ታሳቢ በማድረግ ያወጣው ደንብ ቁጥር 155/2000 የሕግ ማዕቀፍ፤ በኢ.ፌ.ዴ.ሪ. ሕገ መንግሥት አንቀጽ 25 እና 37 የተቀመጠውን የዜጎችን መብት የሚጥስና ኢትዮጵያ የተቀበለቻቸውን የሲቪልና ፖለቲካዊ መብቶች ዓለም አቀፍ ስምምነቶች የሚቃረን በመሆኑ ደንቡ እንዲሻሻል ለህዝብ ተወካዮች ምክር ቤት አሳስቧል።ዳይሬክተሩ እንዳብራሩት፤ ከ 570 በላይ የሚኒስቴር መስሪያ ቤቱ ሰራተኞች በዚህ ደንብ በተላለፈባቸው ፍርድ ምክንያት ለሥነ ልቦናዊ፣ ማህበራዊ እንዲሁም ኢኮኖሚያዊ ቀውስ መዳረጋቸውን ባቀረቡት አቤቱታ መሰረት ተቋሙ የተሰጠውን ስልጣንና ሃላፊነት ተጠቅሞ ደንቡን መርምሯል።በተደረገው ምርመራ ደንቡ ለሚኒስቴሩ የሥራ ኃላፊዎች በልዩ ሁኔታ ያልተገደበ መብት በመስጠቱ፤ ኃላፊው በሕገወጥ ሥራ ላይ ተሰማርቷል በሚል የጠረጠረውን ባለሙያ ያለምንም ቅድመ ሁኔታ ማባረር የሚችል ሲሆን፤ በአንጻሩ ሠራተኛው በሕግ ፊት ቀርቦ መከራከርም ሆነ ለበላይ አካል ይግባኝ እንዳይልና በየትኛውም ተቋም ዳግም ተቀጥሮ መሥራት እንደማይችል ይደነግጋል። እንደ አቶ ደነቀ ማብራሪያ ድንጋጌው የሕጎች ሁሉ የበላይ የሆነውን ሕገ መንግሥቱን የሚፃረር ነው ፤ በኢ.ፌ.ዴ.ሪ. ሕገ መንግሥት አንቀጽ 25 ላይ ሁሉም ሰዎች በሕግ ፊት እኩል ናቸው፣ በመካከላቸውም ማንኛውም ዓይነት ልዩነት ሳይደረግ እኩል ጥበቃ ይደረግላቸዋል። በዘር፣ በብሔር፣ ብሔረሰብ፣ በቀለም፣ በፆታ፣ በቋንቋ፣ በሃይማኖት፣ በፖለቲካ፣ በማኅበራዊ አመጣጥ፣ በሀብት፣ በትውልድ ወይም በሌላ አቋም ምክንያት ልዩነት ሳይደረግ ሰዎች ሁሉ እኩልና ተጨባጭ የሕግ ዋስትና የማግኘት መብት እንዳላቸው ይደነግጋል። አቶ ደነቀ አያይዘውም አንቀጽ 37 ንዑስ አንቀጽ 1 በግልጽ እንደተቀመጠው፤ ማንኛውም ሰው በፍርድ ሊወሰን የሚገባውን ጉዳይ ለፍርድ ቤት ወይም ለሌላ በሕግ የዳኝነት ሥልጣን ለተሰጠው አካል የማቅረብና ውሳኔ ወይንም ፍርድ የማግኘት መብት አለው። ውሳኔውን ወይንም ፍርዱንም ማንኛውም ማኅበር የአባላቱን የጋራ ወይንም የግል ጥቅም በመወከል፣ ማንኛውም ቡድን ወይንም ተመሳሳይ ጥቅም ያላቸውን ሰዎች የሚወክል ግለሰብ፣ የቡድን አባል የመጠየቅና የማግኘት መብት እንዳለው መስፈሩን አስረድተዋል። በዋና ዳይሬክተሩ ጥርጣሬ ብቻ ሰራተኞች ከሥራ እንዲሰናበቱ የሚፈቅደውና በየትኛውም ፍርድ ቤት ይግባኝ አቅርበው ወደ ሥራ የመመለስ መብት እንደሌላቸው የሚደነግገው የሚኒስትሮች ምክር ቤት ደንብ ቁጥር 155/2000 አንቀጽ 37፣ የሕጎች ሁሉ የበላይ የሆነውን የሕገ መንግሥቱን አንቀጽ እንዲሁም ኢትዮጵያ የተቀበለቻቸውን የሲቪልና ፖለቲካዊ መብቶች ዓለም አቀፍ ስምምነቶች የሚቃረን በመሆኑ፤ መጋቢት 2011 ዓ.ም፤ እንዲሁም በድጋሚ ጥቅምት 2012 ዓ.ም ለህዝብ ተወካዮች ምክር ቤት በደብዳቤ ደንቡ እንዲሻሻል ማሳሰባቸውን አቶ ደነቀ ተናግረዋል።ምክር ቤቱ ጉዳዩን ከምን እንዳደረሰው ዝግጅት ክፍሉ ለማወቅ የተለያዩ ሙከራዎችን ቢያደርግም በምክር ቤቱ የህግ ፍትህና ዴሞክራሲ ጉዳዮች ቋሚ ኮሚቴ ጸሐፊ ወይዘሪት ማህሌት ማሞ ፤ የቋሚ ኮሚቴው ሰብሳቢ በህመም ምክንያት በስራ ገበታቸው ላይ እንደማይገኙ ገልጸው ፤ ውክልና የተሰጠው ሰው ጉዳዩን እንደማያውቁትና ከዚህ በፊት ጉዳዩን ሲከታተሉ የነበሩት አባላት ደግሞ ለምርጫ ቅስቀሳ ወደየ አካባቢያቸው ስለሄዱ ምክር ቤቱ መጋቢት አንድ ቀን 2012 ዓ.ም ስራ ሲጀምር ምላሽ እንደሚሰጥ ተናግረዋል።አዲስ ዘመን የካቲት 18/2012ሶሎሞን በየነ 